מישאל וקנין

מישאל וקנין (נולד ב-25 ביוני 1971) הוא מנהל, דירקטור ואיש עסקים ישראלי. יו"ר דואר ישראל, וקודם לכן היה יו"ר חברת IBC. מישאל וקנין נולד באשדוד לרוזה ויעיש וקנין שעלו ממרוקו, הצעיר מבין ארבעת ילדיהם. הוא בעל תואר ראשון בכלכלה, מדע המדינה וסוציולוגיה, תואר שני במנהל עסקים ותואר שני במשפטים, כולם מאוניברסיטת בר-אילן. שימש כעורך מוסף השבת של "גלובס" ולאחר מכן כעורך הכלכלי של "ידיעות אחרונות". בנובמבר 1999 עזב את עולם העיתונות והצטרף לקבוצת אי. די. בי, שבה שימש כמנהל ההשקעות של חברת אלרון, זרוע ההשקעות בטכנולוגיה של הקבוצה. בשנים 2001–2003 שימש יועץ כלכלי לשר האוצר סילבן שלום. בין היתר היה חבר בוועדה לרפורמה במס הכנסה שהמליצה על הטלת מס על רווחי הון בבורסה. ב-2003 הצטרף לחברת סלקום בתפקיד סמנכ״ל רגולציה ופיתוח עסקי. ב-2006, לאחר השתלטותו של נוחי דנקנר על סלקום והדחת מנכ"ל סלקום, יצחק פטרבורג, הודיע על התפטרותו מהחברה. ב-2006 הצטרף כשותף לצוות המייסד של חברת התוכן הסלולרי לוגיה, בה שימש מנכ"ל משותף לצידו של קובי מרנקו. ב-2010 נמכרה לוגיה לתאגיד המדיה האמריקני מנדלאיי. שימש דירקטור בחברות ערד השקעות ופיתוח תעשייה, נכסים ובניין, מטעי הדר, אשטרום נכסים, דויטשה ניירות ערך ישראל, מגדל חברה לביטוח ומגדל מקפת קרנות פנסיה, ודירקטור מטעם המדינה בתעשייה האווירית לישראל. ביולי 2021 מונה ליו"ר דירקטוריון מיזם הסיבים האופטיים IBC. בשנת 2022 מונה על ידי שר התקשורת, יועז הנדל, ליו"ר דירקטוריון דואר ישראל. בתקופת כהונתו השתפרו משמעותית התוצאות הכספיות של החברה, אחרי 3 שנות הפסדים של 1.9 מיליארד ש"ח. הוא הוביל את תוכנית ההתייעלות של החברה, שכללה החלפת הנהלת החברה, פיטורי 1,050 עובדים ומעבר לאוטומציה. כתוצאה מההתייעלות, בחצי הראשון של 2023 הרוויחה החברה 29 מיליון ש"ח, לעומת הפסד של 176 מיליון ש"ח בתקופה המקבילה בשנה שעברה. השיפור נמשך גם בחצי השני של שנה זו. ב-17 ביולי 2023 הודח מתפקידו על ידי שר התקשורת שלמה קרעי והשר דודי אמסלם, שמשרדו ממונה על רשות החברות הממשלתיות. וקנין וחברת דואר ישראל עתרו לבג"ץ נגד ההדחה. היועצת המשפטית לממשלה, גלי בהרב-מיארה, הודיעה לשרים כי לא תגן בבג"ץ על ההדחה. בספטמבר 2023, הוציא בג"ץ צו ביניים להקפאת הדחתו של וקנין, והורה למדינה לנמק מדוע לא לבטל את ההדחה. ב-4 בינואר 2024 המליץ בג"ץ לשרים קרעי ואמסלם לבטל את פיטורי וקנין, ואם יסרבו לעשות זאת, בג"ץ צפוי לפסוק בעניין ולבטל את ההדחה בעצמו. קרעי הודיע לבג"ץ שהוא דבק בהחלטתו להדיח את וקנין. ב-7 במרץ 2024 ביטל בג"ץ את ההחלטה להדיחו. וקנין הוא חובב פיוטים ותפילות. יזם וערך את פרויקט "סיור סליחות", להנגשה ושימור עולם הסליחות הספרדי. במסגרת הפרויקט ערך והוציא לאור את הספר "סיור סליחות" ושני אלבומי מוזיקה הכוללים את פיוטי הסליחות ותפילות הימים הנוראים. האלבום הראשון, "סיור סליחות גרסת בית הכנסת", כולל 60 ביצועים לפיוטי הסליחות ותפילות הימים הנוראים, בביצוע הרב חיים לוק וחברי אנסמבל הפיוט בראשות יאיר הראל. האלבום השני, "סיור סליחות גרסה עכשווית", כולל פרשנות מודרנית לתשעה פיוטי סליחות ותפילות בביצוע חברי אנסמבל הפיוט המארחים את הרב חיים לוק, שי צברי ונטע אלקיים. במאי 2023 יצא לאור הספר "סיור סליחות" בעריכתו. נשוי ליעל, מורה בחינוך המיוחד, אב לארבעה. מתגורר ברחובות. מדיה וקבצים בנושא מישאל וקנין בוויקישיתוף יובל אראל, ‏סערת הדחת יו"ר הדואר הגיעה לבג"ץ, השופט עמית בביקורת על השר קרעי:, באתר ‏מאקו‏, 7 בספטמבר 2023 מישאל וקנין, באתר של "נכסים ובניין" מוטי בסוק, מנוני מוזס: המינוי הראשון של לפיד - מישאל וקנין שעבד ב"ידיעות אחרונות" וסלקום, באתר TheMarker‏, 20 במרץ 2013 גולן חזני ורועי ברגמן, מישאל וקנין נבחר לתפקיד יו"ר מיזם הסיבים האופטיים IBC, באתר כלכליסט, 29 ביולי 2021 היאלי יעקבי-הנדלסמן, לאחר שנים של הפסדי ענק: דואר ישראל סוף-סוף מציגה רווח, באתר ישראל היום, 29 במאי 2023 עדיאל איתן מוסטקי, יו"ר הדואר המודח "כשל בתפקידו"? המספרים מראים אחרת, באתר כלכליסט, 3 בספטמבר 2023 לראשונה מאז 2019 - דואר ישראל עבר לרווח שנתי | כלכליסט, באתר m.calcalist.co.il גולן חזני, עדיאל איתן מוסטקי, למרות התנגדות האוצר ורשות החברות: אמסלם וקרעי הדיחו את יו"ר הדואר וקנין, באתר כלכליסט, 17 ביולי 2023 צבי זרחיה, הדחת יו"ר הדואר: בג"ץ דחה את המועד למתן תשובת המדינה, באתר כלכליסט, 9 באוגוסט 2023; בגץ 5474/23 חברת דואר ישראל בע"מ נ' שר התקשורת גלעד מורג, בג"ץ מקפיא את פיטורי יו"ר הדואר ומורה למדינה לנמק מדוע לא לבטל את ההדחה, באתר ynet, 10 בספטמבר 2023 עדיאל איתן מוסטקי, שופטי בג"ץ: לבטל את הפיטורים של יו"ר הדואר וקנין, באתר כלכליסט, 4 בינואר 2024; בג"ץ 5474/23 חברת דואר ישראל בע"מ ואחרים נ' שר התקשורת ואחרים, ניתן ב־4 בינואר 2024 גלעד מורג, קרעי ואמסלם נגד המלצת בג"ץ: לא נבטל פיטורי יו"ר דואר ישראל, באתר ynet, 17 בינואר 2024 בג"ץ ביטל את החלטת השרים קרעי ואמסלם להדיח את יו"ר הדואר, באתר ערוץ 7, 7 במרץ 2024; בג"ץ 5474/23 חברת דואר ישראל בע"מ ואחרים נ' שר התקשורת ואחרים, ניתן ב־7 במרץ 2024 פיוטים, סיורי סליחות וכתבי יד עתיקים: פרויקט חייו של מישאל וקנין, באתר כאן – תאגיד השידור הישראלי, 26 באוגוסט 2023 "סיור סליחות": ספר סליחות חוויתי, פרי עטו של מישאל וקנין מאשדוד, באתר "חדשות אשדוד - אשדוד10", 8 במאי 2023; סיור סליחות, אתר הספר דף הספר, באתר הספרייה הלאומית רונן טל, יו"ר דירקטוריון הדואר המודח, מישאל וקנין: "נתתם לחרדים ולחרד"לים להשתלט על היהדות", באתר הארץ, 7 בספטמבר 2023